32001R0610
L 090/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 610/2001 НА КОМИСИЯТА
от 29 март 2001 година
за изменение на Регламент (ЕО) № 708/98 относно изкупуване на неолющен ориз от интервенционните агенции и за определяне на корекционни суми и приложимо увеличение и намаление на цените
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3072/95 на Съвета от 22 декември 1995 г. относно обща организация на пазара на ориз (1), последно изменен с Регламент (ЕО) № 1667/2000 (2), и по-специално член 8, буква б) от него,
като има предвид, че:
(1)
Условията за изкупуване на неолющен ориз от интервенционните агенции са установени с Регламент (ЕО) № 708/98 на Комисията (3), изменен с Регламент (ЕО) № 691/1999 (4). Член 2 от цитирания регламент определя условията, при които оризът може да бъде допуснат до интервенция, а член 3 регламентира критериите за увеличаване или намаляване на цените, по-специално по отношение на добива след преработка.
(2)
Опитът от последните пазарни години показва, че добивът след преработка на ориз, предложен за интервенция, като цяло е над базисния добив, включен в списъка в част Б от приложение II към Регламент (ЕО) № 708/98.
(3)
За да засили ролята на интервенцията като предпазна мрежа и за насърчаване на производството на висококачествен ориз, интервенционните критерии следва да бъдат завишени.
(4)
Коригирането на добивите след преработка, включено в списъка от част Б от приложение II към Регламент (ЕО) № 708/98, заедно с намаляване на текущата цена и намаляване на толерансите на отклонение в сравнение с базисния добив, изглежда е най-ефективният начин за насърчаване на производството на висококачествен ориз и, в същото време, осигурява високо качество на ориза, съхраняван от интервенционните агенции.
(5)
Управителният комитет по зърнени култури не е предоставил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 708/98 се изменя, както следва:
1.
Член 2, параграф 2, второ тире се заменя със следното:
„-
добивът след преработка е не по-малко от 7 пункта под базисния добив, съгласно списъка от част Б от приложение II.“
2.
Приложение II се заменя с приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент се прилага от 1 април 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 март 2001 година.